Verksbyen, uus roheline naabruskond Fredrikstadis, Norras on suurepärane näide jätkusuutliku eluviisi tulevikust. Projekti ühe osana rajab ehitusettevõte Arca Nova Bolig sinna viis viiekorruselist kortermaja. Hoonete ehitamisel kasutatakse Metsä Woodi Kerto® LVL-i (lamineeritud vineerpuit) tooteid, mis muudab ehitamise kiireks, kergeks ja keskkonnasõbralikuks.
Verksbyenist saab järgmise kümne aasta jooksul 5000 inimese kodu. Arenduse eesmärk on olla Norra kõige uuenduslikum elamuehitusprojekt. Arca Nova Boligil, arendajal, kes uudseid ehitisi rajab, on ambitsioonikas plaan – nad tahavad muuta elamuehitusturgu pikemas perspektiivis nii, nagu Tesla on muutnud autotööstust. Tööd on veel palju, kuid nad on kindlalt veendunud, et nõudlus säästva ehituse järgi, mis on Arca Nova „Future Living“ kontseptsiooni selgroog, kasvab.
„Oleme CO2-heidet mitmel moel vähendanud. Ehitame maju puitelementidest, järgides passiivmaja standardeid. Elektrit saadakse päikeseenergiast ja soojust päikesesoojusenergiast,“ ütles Ruben D. Hansen, Arca Nova Groupi kuuluva Arca Nova Boligi tegevjuht.
„Kasutame ehitamisel Kerto® LVL-i valmiselemente. Võrreldes tavaliste teras- ja betoonehitistega hoiame nii kokku ehitusele kuluvat aega ja vähendame CO2 -heidet,“ jätkas Hansen.
Kiire ehitustöö kokkupandavate LVL-elementidega
Eelnevalt valmistatud elemendid pakuvad ehitusel suurt ajasäästu. Hooned kerkivad tempoga üks korrus nädalas. Niisuguse kiirusega valmivad hooned kõigest viie nädalaga. Esimene viiest mitmekorruselisest hoonest valmib tänavu ja ülejäänud 2020. aasta lõpuks.
Hoonete esimese kolme korruse kandekonstruktsioonid koosnevad Kerto® LVL Q-panel paneelidest tehtud seinaelementidest. Põrandaelemente jäigastavad ja toestavad aga Kerto® LVL S-beam talad.
Metsä Wood on aidanud Arca Nova Boligit puitkortermajade tehnilise lahendusega. „Tänu meie koostööle on meil õnnestunud tuua Norra elamuehitusturule uus projekteerimissüsteem,“ sõnas Hansen.
Säästvalt varutud puidust ehitamine on keskkonnasõbralik ja jätkusuutlik ehitamisviis nii täna kui ka tulevikus.